b'\n_START_ARTICLE_\nPANAS\n_START_PARAGRAPH_\nPANAS ehk Positive and Negative Affect Schedule on ps\xc3\xbchholoogias kasutatav k\xc3\xbcsimustik, millega uuritakse inimese kalduvust kogeda positiivseid ja negatiivseid emotsioone (afekt). Selle k\xc3\xbcsimustiku t\xc3\xb6\xc3\xb6tasid 1998. aastal v\xc3\xa4lja David Watson, Lee Anna Clark ja Auke Tellegen. K\xc3\xbcsimustiku eestindasid 1997. aastal Tartu \xc3\x9clikooli ps\xc3\xbchholoogia instituudi professorid J\xc3\xbcri Allik ja Anu Realo.\n_START_SECTION_\nKlassikaline PANAS k\xc3\xbcsimustik\n_START_PARAGRAPH_\nKlassikaline PANAS k\xc3\xbcsimustik koosneb 20 k\xc3\xbcsimusest, milles k\xc3\xbcsitakse, mil m\xc3\xa4\xc3\xa4ral on ta viimase kahe n\xc3\xa4dala jooksul erinevaid emotsioone kogenud. K\xc3\xbcmme k\xc3\xbcsimust k\xc3\xa4ivad positiivsete emotsioonide ja 10 negatiivsete emotsioonide kohta. Vastus tuleb anda viie palli s\xc3\xbcsteemis (1 \xe2\x80\x93 v\xc3\xa4ga v\xc3\xa4he v\xc3\xb5i \xc3\xbcldse mitte; 5 \xe2\x80\x93 \xc3\xa4\xc3\xa4rmiselt v\xc3\xb5i v\xc3\xa4ga suurel m\xc3\xa4\xc3\xa4ral). Kuigi k\xc3\xbcsimused k\xc3\xa4ivad kahe viimase n\xc3\xa4dala kohta, on need tugevalt seotud inimese pikaajalise positiivse ja negatiivse emotsionaalsusega. N\xc3\xa4iteks on positiivne emotsionaalsus vastavuses isiksuse seadumustest ekstravertsusega ja negatiivne emotsionaalsus neurotitsismiga.\n_START_SECTION_\nPANAS k\xc3\xbcsimustiku kaks dimensiooni\n_START_PARAGRAPH_\nVaatamata sellele, et positiivne afektiivsus (PA) ja negatiivne afektiivsus (NA) tunduvad olevat vastandlikud, see t\xc3\xa4hendab negatiivses korrelatsioonis, siis tegelikult see nii ei ole. PA ja NA on teineteisest s\xc3\xb5ltumatud ja seega v\xc3\xb5ib neid kujutada kahel ristuval dimensioonil. N\xc3\xa4iteks inimesed, kes on parasjagu madala negatiivse afektiga (on rahulikud ja l\xc3\xb5dvestunud), ei pruugi tingimata kohe \xc3\xb5nnelikud v\xc3\xb5i entusiastlikud olla. Samuti ei pruugi parasjagu madala positiivse afektiga inimene (uimane ja \xc3\xbcksk\xc3\xb5ikne) tingimata olla \xc3\xa4rritunud, vihane v\xc3\xb5i hirmul_NEWLINE_.\n_START_SECTION_\nPositiivne afekt (PA)\n_START_PARAGRAPH_\n\xc3\x9cldiselt v\xc3\xa4ljendab PA seda, mil m\xc3\xa4\xc3\xa4ral on inimene entusiastlik, aktiivne ja erk. K\xc3\xb5rge PA korral on inimesel palju energiat, ta suudab h\xc3\xa4sti keskenduda ja nautida erinevatesse tegevustesse sukeldumist. Madala PA-ga inimest v\xc3\xb5ib seevastu kirjeldada kurva ja tuimana._NEWLINE_\xc3\x9che teooria, avarda ja kasvata teooria (ingl. k. broaden and build theory), kohaselt on positiivsed emotsioonid nagu r\xc3\xb5\xc3\xb5m, huvi, rahulolu ja armastus inimese m\xc3\xb5tlemise ja k\xc3\xa4itumise repertuaari avardavad. Selle teooria looja, Barbara Fredrickson, toob n\xc3\xa4iteks r\xc3\xb5\xc3\xb5mu, mis tekitab tungiva soovi m\xc3\xa4ngida, huvi, mis tekitab tungiva soovi avastada, rahulolu, mis tekitab tungiva soovi nautida ja integreerida. Kui avardunud meelelaad tekib vastusena positiivsetele emotsioonidele, siis paljud negatiivsed emotsioonid m\xc3\xb5juvad meelelaadi kitsendavalt. Selle teooria \xc3\xbcks oluline v\xc3\xa4ide on, et avardunud meelelaad viib uute ja loominguliste k\xc3\xa4itumisviiside, ideede ja suhete avastamiseni, mis omakorda kasvatavad inimese ressursse (f\xc3\xbc\xc3\xbcsilistest intellektuaalseteni, sotsiaalsetest ps\xc3\xbchholoogilisteni). Need ressursid moodustavad justkui reservi, mida v\xc3\xb5ib hiljem edukaks toimetulekuks ja elluj\xc3\xa4\xc3\xa4miseks \xc3\xa4ra kasutada.\n_START_SECTION_\nNegatiivne afekt (NA)\n_START_PARAGRAPH_\nNA v\xc3\xa4ljendab inimese subjektiivset ebamugavustunnet ja vastumeelsust. See h\xc3\xb5lmab erinevaid v\xc3\xa4ltivaid emotsionaalseid seisundeid nagu viha, p\xc3\xb5lgus, vastikus, s\xc3\xbc\xc3\xbc, hirm ja n\xc3\xa4rvilisus. Madal NA viitab rahulikule ja h\xc3\xa4irimatule meelelaadile.\n_START_SECTION_\nPANAS k\xc3\xbcsimustiku kasutamine Eestis\n_START_PARAGRAPH_\nPANAS k\xc3\xbcsimustikku kasutatakse Eestis ohtralt. N\xc3\xa4iteks viis Liisi K\xc3\xb6\xc3\xb6ts-Ausmees enda doktorit\xc3\xb6\xc3\xb6 raames koos J\xc3\xbcri Alliku ja Anu Realoga l\xc3\xa4bi uurimuse, milles uuriti ilma m\xc3\xb5ju positiivsele ja negatiivsele emotsionaalsele kogemusele (afektiivsusele) sellesama PANAS k\xc3\xbcsimustiku abil. See \xc3\xbcletas ka uudisek\xc3\xbcnnise.'